अब तनी लडि़का के बोलार्इं सभे, नांव नकल त मिलिए गईल बा.
तनी देख लियाव, लमहरा जाए के बा, राती खानी बीजे के बेरा आवे-जाए में तनीए सा अदमी के झलक मिलल रहे. शादी बियाह के मामला बा. फिरंगी ठकुराई घरे बोलावे गइल. काहो घरभरन, चुल्हा में मूड़ी लुकवले रहबऽ? लजकोकड़ नीयन बइठल बाड़ऽ? माथे मउर तहरा बन्हाई कि हमरा? चलऽ अगुवा लोग देखे खातिर बोलावता. लडि़का घरभरन वल्द फुदुर सिंह, पैताबा, जूता, बकुला के पांख नहिन धोती-मिरजई झरले आ बबरी सोटले दालानी प अइले. का नाव ह ए बबुआ? लइकी के बाप पूछले.
घरभरन सिंह, वल्द बाबू फुदुर सिंह.
कवना क्लास में पढ़े लऽ?
एगारहवां में.. मैट्रिक के इम्तिहान देबे के बा.
एगो अगुआ तन के सीधा बइठ गइले, ''मिटिगरहा, सवइया, अढ़इया, अंगूठा के पहाड़ा...''
चुप ना रहऽ, बकलोले हवऽ? इहे सभ पूछल जाला? तीसरा अगुआ बीच में घुड़ुकले तऽ बेचारू मुड़ी नीचे क देले.
अगुआ लोग नश्ता पानी मजगरे कइलहीं रहे, दण्ड-पवलगी के बाद आपन रास्ता नपलन जा.
ई घरभरन कए साल से एगारहे के पहाड़ा पढ़तारे. इंटरेस के इम्तिहान के बेरी इनकर देवता चुहानी में लुका जातारे. इम्तिहान में बइठते नइखन. कहला प कहेले कि, नीमन से तइयारी क के दोसरा साल देहब. बाबू फुदुर सिंह गंगा पहाड़ एक कऽ देले. गांव के गोरेया बाबा, काली माई, डिहवार सभ के भारा भखले रहन कि एकरा हाड़े हरदी लाग जाव त ऊ लोग के मनसा पुराइब. एही हूके अचके एक दिन ऊ सरग के रस्ता नापे चल दिहलन. बिआहे खातिर घरभरन इस्कूल में बइठावल रहन.
ए घरी घरभरन के जिम्में माल-गरु के सानी-पानी गोते के, हरीयरी कबारे के आ कुटी काटे के काम बा, काहे से कि पढ़ाई में त ई तेरहे बाइस बाड़े.
बड़का भइया दुखहरन सिंह अगुआ लोगन के अरियात के अइलन तऽ गांव के खोरिये(गली) में दमड़ी अहीर भेंटा गइले. का हो का समाचार बा? जसहीं घरभरन पूछले कि दमड़ी उन्हुका के कोला में अलोता घसेटले ले गइले. ''बुझतार? काल हम मटर कबार के एक पांजा लेले आवत रहीं. तऽ तोहार काका बाबू राम सोहावन सिंह के खरिहानी में देखनीं कि चार गो बिना चिन्हा-परचे के आदमी उन्हुका से बतियावत रहे. खूब लक-दक धराऊं कपड़ा पेन्हले रहन जा. हम बुझ गइनी कि हो ना हो अगुआ हवन जा.''तनीए सा दम साध के फेर शुरू हो गइले. हम धान के बोझा के पिछुती ढुका लाग के सुने लगिनी.'नीके बाडऩ स. आरे ऊ त हमार खास भतीजे हवन स.'बाबू साहब खइनी ठोके लगले. एक चुटकी एगो आदमी के दिहले अउर ओकरा तरहथी में गते चुंटी काट के अपना मोछ के भीतरे अठनियां मुसुकी छोड़े लगले. एक जाना कहलन कि, सरकार ओसा के साफ-साफ बतियाईं. ई शादी-बिआह के ममिला बा तब बाबू साहेब कहत भइले.''देखीं, ई घरभरना बा नू, ई पढ़े में तनी मीठ बा. इस्कूल में असहीं बइठावल बा. आ जोत-कोड़ के बारे में जन पूछीं सभे. तनी अलबटाहो हउवें. आ, अउर सभ रोग-राई... जाए दीं सभे. सांझ के बेरा भइल बा. चाका बिसवता. सरकार, सांझ के पाहुन आ बरखा जाए ना कतहूं. उहनी के दुआर पऽ जार्इं जा. ना त किसिम-किसिम के शक होखे लागी. जुग-जामाना जानते बानी जा.''एके सांस में फुसफुसाते सभ उगील देहले दमड़ी अहीर.
''दमड़ी भाई, ई काका हमनी के पनपे ना दिहें. चाहतारन कि हमार घरभरना के कुंअरथ नत उतरो. हे बहरी महादेव के बाबा बहरेश्वर नाथ, तू हीं नियाय करिहऽ काहे महटियवले बाड़ऽ?'खिसियाइल, मउराइल आम लेखा मुंह कइले अपना घरे गइले. घरे जा के अपना माई-भाई, सभके लेई बात बतवले. असहीं ढेरे दिन बीतलो प बिआह खाती अगुआ ना आव सन. सेव दालमोट आ बिस्कुट सब तंवाइले रह गइल. दुख हरन सिंह के पता लागे कि अगुआ ओनहीं सीवाने प से अरियाता जा तारसन. मातारी से कहले कि ''ए माई, ई त काका बिअहवे काट दे तारे. का कइल जाव? कौनो इलिम लागते नइखे. एक दिन तीनों भाई-दुख हरन, राम जुड़ावन, मनराखन सांझी खानी अपना जनानी किता में इहे सभ बात लेके बतकही करे लगले जा. राम जुड़ावन-कहे लगले. देख भइया, बुझाता कि असो के लगन नत पार हो जाय.
बरनाठ हो गइला प फेर के पूछी? काका के गोड़परिया करके मनावल जाउ. आखिर हमनी के खुने नू हवे. खाली हमनी ओर नजर फेर दीहें त पारघाट लाग जाइब जा. काका के जनानी किता में एक रोज फजिराहे दुखहरन, राम जुड़ावन के जवरे गइलन. काका तमाकू गुडग़ुड़ात पूछले- आवजा, कइसे भूलाइल चल अइला जा. जे बा से कि समाचार सोरह आना बडुवे नू? दुखहरन छिछिअइला नीयन बतीसी निपोरे लगले, का समाचार पूछतार ए काका? सभ त चालीसे बा समाचार. बाकी माई, एही फिकिर अधमुआ भइल बिया कि कब घरभरन बबुआ के साथे मउर बन्हाई, का बरनाठ-झरनाठ हो जइहे, तब? तनी खंखार के गला साफ क के फिर काका के निहोरा करे लगले- काका सांचो, एकरा हाड़े हरदी ना लागी नू? देखऽ, तोहरे खून हईं जा हमनियों के. बाबू जी नइखन त तोहरे नू आसरा बा.
''त हमरा के का कहतार सन? हम का कौनो बिआहकटवा हईं... अउर तू लोग त हमार भीतीजे हव जा नू तोहरा लोग खातिर बीसो नोह से तैयार बानी.''काका फेंकलें बान.
'' ना काका, हमनी के तोहरा प कवनो अछरंग नइखीं जा लगावत. बाकी त अगुआ सीवान आके एने आवते नइखन. तनी अइसन मंतर पढ़ऽ कि असो के लगन में बाजा बाज जाव.''फेर रामजुड़ावन हाथ जोड़ के बोलले. काका कुछ सोचे लगले, फेर कहले-''अबकी बेर अगुआ अइहें त कहिह जा. काम के ई बात सुन के दूनों जाना के गुदगुदी होखे लागल पॉव लागी के घरे सिघरले जा.
''त बाबू दुखहरन सिंह. पछेयारी बाधार से आवत रहीं त देखनी कि आन गांव के चार-पांच गो आदमी आहार के पींड प बइठल रहन. ओहमें के खइनी ठोकत सरूप बढ़ई से बाबू फुदुर सिंह के घर के बारे में सवाचत रहन. हमरा बुझाता कि तोहरे घरे अगुआई में लोग आवता.''नकछेदी ई बात सुनला प गेन्दा नियन फड़के लगले. अब दुखहरन दिमाग दउरावे लगले. फट से रीझन भाई के दू गो बैल ला के अपना दूनों बैल जवरे नाद-चरन प बांध दिहले. अगुआ बुझिहन जा कि चार बरघा किसान हवे. अपना भईस के खूंटा लगे बाबू बिफन सिंह के गाइयो बन्हा गइल. चटक चरवाह सभनी के सानी -भूसा गोते लगले. सभ खाटी-चौकी प तोसको-तकिया गांवो-घर से जुटा के धइलन. घरे खबर भेजवा दिहलन अगुआ के बारे में. काका बाबू राम सोहावन सिंह के व्यग्र होके खोजाहट होखे लागल. मालूल भइल कि पुरबारी बाधार में हरियरी खातिर खेसारी कबारे गइल बाड़े. जब काका खेसारी के बोझा कपार प ले ले अगुअन के लउकिहन त सभ इज्जत खुखरी हो जाई. दुख हरन सोचे लगले. अउर मनराखन के कहले, ''तू काका के मेंहीका धोती, मिरजई, मुरेठा, बतुली, छाता अउर बंढि़का जूता ले के पुरबारी बधार में उन्हुका के दे आव. अगुआ के बारे में सभ सरेख के बोल दीहऽ. आ ततलवजे आवे के निहोरा करीहऽ.''दुखहरन मनेमने अगुआ के बाट जोहे लगलन.
अगुआ लोग घर में पता पूछत बाबू फुदुर सिंह के दलानी प पहुंच गइले जा. दुखहरन से पूछलन जा- ''बाबू फुदुर सिंह के दुआर इहे ह नू? हमनी के पच्छिम के इमरतिया गांव से आइल बानी जा.''दुखहरन के मन में बतासा फुटे लागल. सभके के हाथ जोड़ के पवलगी कइले आ दना-दन बिछवना बिछावे लगले. आइल जाउ, सरकार, बिराजी जा. हम बाबू फुदुर सिंह के जेठ लइका, दुखहरन हईं. सभ अगुआ लोग गुदगर बिछवना प बइठि गइले जा. एही बीच में बगेदन कहार पानी से भरल बाल्टी, लोटा आ राम जुड़ावन सिंह खड़ाऊ ले ले चल अइले. फिरंगी ठकुराइयो पहुंच गइल रहन.
बाबू राम सोहावन सिंह हरियर खेसारी के बोझा बान्हत रहन तले टोकरी में सभ सरजाम ले ले आके सब हाल सुना देले. खड़ाऊं पहिर ले राम सोहावन काका आपन पोसाक पहिरले मुरेठा खोल के उघारे माथे फिर दलानी प आ गइले. खेत-बधार, खरिहान के बतकही होखे लागल. बतकही पलट के एगो अगुआ हथजोड़ी करे लगले, तब, बियाह हमनी किहां करी सभे. ''हं, हं रउआ किहां ना होई त केकरा किहां होई.'' बाबू राम सोहावन सिंह बोलले. एही बीच बीजे करेके बोलहाटा आ गइल. सभे अगुअन के जवरे काको बीजे करे बइठले. मन भावन रसोई बनल रहे. एगो तश्तरी में चरउरी, दनउरी तिसउरी चटनी, आंचार, पापड़ सब धरा गइल. मगन होके सभजाना दम भर घीचल लोग. बीजे करके अगुआ लोग दलानी प अइलन जा. दुखहरन तीनों भाई आ मातारी खूब-खुश. बुझाए लागल कि असो के लगन बांव ना जाई. सोहावनो काका अपना घरे से होके फेर दलानी प आ गइले.
काका आगा बतकही बढवले, हं ई जे बा से कि हमार भतीजा हवन स. बुझ लीहीं चारो चार-चार लाख के. भइया त चल गइले. बाकी, इहनी के सभ इज्जत सम्हारले बाडऩ स. गांव में घुमजाईं, इहनी के पानी के केहुं ना मिली. अगुअन के सेव-दालमोट से शुरू करके हलुआ पुड़ी जलखई में पावा के दुखहरन बतियावे लगले. सरकार, बाबू जी सरग सिधार गइले. अब हमनी के काका बाड़े. अगुआ में से एक जाना सवाचे लगले. लइका का करेला ए दुखहरन बाबू? अब तनी सकपका गइले दुखहरन. तनी खंखार के बोलले, इंटरेस में पढ़ेले घरभरन.''बाबू फुदुर सिंह के किता में आके राम सोहावन सिंह गोहरावे लगले, ''एह भउजी, सुन ल इचिका अगुअन के नीमन-नीमन रसोई बना के खियइह जा. ई ना कि बिधि बनल अमावट-रोटी वाला हाल हो जाय, आ आलू के सुखवता जवरे परोस दीह जा. अगुआ बिजुक जइह सन, त सभ गुर माटी हो जाई. आ ई भतिजवा खिसियइहन स कि कके बिआह काट देले हा. हं, खूब छनन-मनन होखे के चाहीं. बकुली भांजत बाबू साहेब अपना घरे चल गइले. तले फिरंगी ठकुराई आपन श्रीचरन के घर में धरते चिचियइले, केने बाड़ हो, घरभरन बबुआ. अगुआ लोग देखे के बोलवता. हउका उंहे कोनसिया वाला घर में जइसे माथ प सूप अउंधले बइठल बा. उन्हुकर माई अनसइले बोलली.''ना मलकिनी, असो के लगन में माथा प मउर बान्हाइये के रही. दुलहा के माथे मउर सोभे गवाई. ससुरारी में गरियो सुनी हें''.
ओने काका अगुआ से कहत रहन कि ''भले छत चलनी हो गइल होखे, घर से सरग(आसमान) लउकत होखे, छान्ह के खपड़ा नरिया फुटजाय-त फुट जाय. बाकी त इज्जत में बाट इहनी के ना लाग सके. ए सरकार, फाटलो त पीतम्बर, खिसा कहल बा.''काका तनीआ सा हम धइले, ''हं, ई शादी करहीं जोग बा. बाकी रह गइल दहेज लेन-देन के, त बतियालीं सभे. दुखहरन बड़ले बाड़े.''काका चवनिया मुसुकी छोड़त मोछ फहरावे लगले.दुखहरन तीनों भाई के ई सभ सुनके कठया लाग गइल. ई काका त मेंही छुरी से हमनी के हत देले. ''जनम पतरी सभ हमनी के देलहीं बाड़े जा. कुंडली मिला के, परिवार में सलाह क के फेर आइल जाई. रउवो बाबू साहेब, रहबे करब ओघरी.''कहते कहत अगुआ लोग पच्छिम ओरे सोझ हो गइलन जा. ''का, काका, ई कवना जनम के बदला चुक-वल हा? तोहार हमनी के का बिगड़ले बानीं जा? एही से तू बांड़ के बाड़े रह गइल. मुअला प तोहरा के चील्ह-कौवा खइहसन. हमरा बुझा गइल, एहू लगन में तू घरभरन के माथे मउर ना बान्हे देब. कुकुर के पोंछ कतनो मोमिया के सोंट, ऊ सोझ ना हो सके.''दुखहरन तमतमा गइले.
बताव भलाई के जमाना नइखे. धीव देत घोड़ नरियाता, हम त तोहनी के बड़ाइये के कसीदा कटनीहां. आ तू लोग हमरा के कुकुर बना देल जा. हे भगवान, सरग में तू हू इहनी के बखेड़ा देखत हो खब.''काका सफाई देत भगवान के गोहरावे लगले. अतने में दुखहरन के दूनों भाई लाठी ले ले पहुंच गइलसन. बाबू राम सोहावन सिंह के बुझे में देर ना लागल कि ममिला टेढ़ हो गइल बा. आ गते से भिजल सियार नियन पोंछ सटकवले नौ-दू
एगारह हो गइले.
bho_Deva bho_Deva mai_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva